Qoraqalpog‘istonda qo‘lbola usulda “Qaratau” spirtli ichimligi ishlab chiqaradigan yashirin korxonalar faoliyatiga chek qo‘yildi

Qoraqalpog‘istonda qo‘lbola usulda alkogol mahsulotlarini ishlab chiqarayotgan shaxslar aniqlandi. Bu haqda Iqtisodiy jinoyatlarga qarshi kurashish departamenti xabar qildi.

Ma’lum qilinishicha, Bosh prokuratura huzuridagi departament, ichki ishlar vazirligi va Davlat xavfsizlik xizmati xodimlari tezkor tadbir o‘tkazgan. Unda To‘rtko‘l tumanida fuqaro Y.R. o‘z yashash xonadonida yashirin sex tashkil qilib, qo‘lbola usulda alkogol ichimliklarni ishlab chiqarayotgani aniqlangan. Undan 2 ming 203 dona “Qaratau” alkogol mahsuloti, 15 litr spirt va boshqa mahsulotlar ashyoviy dalil sifatida olingan.

Shuningdek, Chimboy tumanida yashovchi fuqaro G.T. uyida sex tashkil qilib, xaridor G.ga aksiz markali 120 dona “Qaratau” alkogol mahsulotini 4 million so‘mga sotgani aniqlangan. Undan qalbaki markali 1 ming 804 dona spirtli ichimlik ashyoviy dalil sifatida olingan.

Bundan tashqari, departamentning Nukus shahar bo‘limi tezkor tadbir o‘tkazgan. Unda fuqaro K.U. Damas mashinasida qalbaki aksiz markali jami 530 dona “Qaratau” alkogol ichimligini olib ketayotgani aniqlangan. Undan qo‘lbola usulda tayyorlangan mahsulotlar ashyoviy dalil sifatida olingan.

Mazkur holatlar yuzasidan Jinoyat kodeksining tegishli moddalari bilan jinoyat ishlari qo‘zg‘atilib, tergov harakatlari o‘tkazilmoqda.